Document ID: 32015D0356

DECIZIA DE PUNERE ÎN APLICARE (UE) 2015/356 A CONSILIULUI
din 2 martie 2015
de autorizare a Regatului Unit să aplice rate diferențiate de impozitare pentru carburanți în anumite zone geografice, în conformitate cu articolul 19 din Directiva 2003/96/CE
CONSILIUL UNIUNII EUROPENE,
având în vedere Tratatul privind funcționarea Uniunii Europene,
având în vedere Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității (1), în special articolul 19,
având în vedere propunerea Comisiei Europene,
întrucât:
(1)
Prin scrisoarea din 2 februarie 2014, Regatul Unit a solicitat autorizarea de a aplica o rată redusă a accizei la motorina și la benzina fără plumb, furnizate drept carburant vehiculelor rutiere, în conformitate cu articolul 19 din Directiva 2003/96/CE, în zonele geografice care la data notificării prezentei decizii se află în districtele poștale: IV54 (Highland - Scotland), IV26 (Highland - Scotland), IV27 (Highland - Scotland), NE48 (Northumberland - England), PH41 (Highland - Scotland), KW12 (Highland - Scotland), PA80 (Argyll and Bute - Scotland), PH36 (Highland - Scotland), IV22 (Highland - Scotland), PA38 (Argyll and Bute - Scotland), PH23 (Highland - Scotland), PH19 (Highland - Scotland), IV21 (Highland - Scotland), LA17 (Cumbria - England), EX35 (Devon - England), IV14 (Highland - Scotland) și în zona geografică care la data notificării prezentei decizii se află în sectorul poștal Hawes (North Yorkshire - England). Regatul Unit a furnizat informații suplimentare și clarificări la 3 iunie și la 17 septembrie 2014.
(2)
În respectivele zone, prețurile la motorina și la benzina fără plumb furnizate drept carburant vehiculelor rutiere sunt mai ridicate decât prețurile medii din restul teritoriului Regatului Unit, ceea ce constituie un dezavantaj pentru consumatorii locali de carburant. Diferența de preț se datorează costurilor unitare suplimentare determinate de amplasarea geografică a zonelor respective, de numărul redus de locuitori și de livrarea unor volume relativ mici de carburant.
(3)
Ratele reduse de impozitare ar trebui să depășească ratele minime prevăzute la articolul 7 din Directiva 2003/96/CE.
(4)
Având în vedere caracteristicile specifice zonelor în care se aplică și reducerea moderată a ratei, reducere care nu compensează decât parțial costurile mai ridicate suportate în aceste zone geografice, nu se preconizează ca măsura să antreneze acțiuni legate în scopul furnizării de carburant.
(5)
În consecință, măsura este acceptabilă din punct de vedere al funcționării corespunzătoare a pieței interne și al nevoii de a garanta concurența loială și este compatibilă cu politicile Uniunii din domeniul sănătății, al mediului, al energiei și al transporturilor.
(6)
În conformitate cu articolul 19 alineatul (2) din Directiva 2003/96/CE, fiecare autorizaree acordată în temeiul respectivului articol trebuie să fie strict limitată în timp. Pentru a le oferi întreprinderilor și consumatorilor interesați un grad suficient de certitudine, autorizarea ar trebui acordată pe o perioadă de șase ani. Cu toate acestea, pentru a nu compromite evoluția viitoare a cadrului juridic existent, este necesar să se prevadă că, în cazul în care Consiliul, hotărând în temeiul articolului 113 din Tratatul privind funcționarea Uniunii Europene (TFUE), introduce un sistem general modificat de impozitare a produselor energetice cu care autorizarea acordată prin prezenta decizie nu ar fi compatibilă, prezenta decizie ar trebui să expire la data la care devin aplicabile normele din respectivul sistem modificat.
(7)
Prezenta decizie nu aduce atingere aplicării normelor Uniunii privind ajutoarele de stat,
ADOPTĂ PREZENTA DECIZIE:
Articolul 1
(1) Regatul Unit este autorizat prin prezenta decizie să aplice o rată redusă a accizei la motorina și la benzina fără plumb furnizate drept carburant vehiculelor rutiere în zonele geografice care la data notificării prezentei decizii se află în districtele poștale: IV54 (Highland - Scotland), IV26 (Highland - Scotland), IV27 (Highland - Scotland), NE48 (Northumberland - England), PH41 (Highland - Scotland), KW12 (Highland - Scotland), PA80 (Argyll and Bute - Scotland), PH36 (Highland - Scotland), IV22 (Highland - Scotland), PA38 (Argyll and Bute - Scotland), PH23 (Highland - Scotland), PH19 (Highland - Scotland), IV21 (Highland - Scotland), LA17 (Cumbria - England), EX35 (Devon - England), IV14 (Highland - Scotland) și în zona geografică care la data notificării prezentei decizii se află în sectorul poștal Hawes (North Yorkshire - England).
Pentru a se evita o eventuală supracompensare, reducerea ratei naționale standard a accizei la motorină sau la benzina fără plumb nu va depăși costul suplimentar al vânzării cu amănuntul în respectivele zone geografice, comparativ cu costul mediu suportat la vânzările cu amănuntul în Regatul Unit, reducerea depășind 50 GBP (64 EUR) la 1 000 de litri de produs.
(2) Ratele reduse respectă cerințele Directivei 2003/96/CE, în special ratele minime stabilite la articolul 7 din aceasta.
Articolul 2
Prezenta decizie produce efecte de la data notificării.
Prezenta decizie expiră după șase ani. Cu toate acestea, în cazul în care Consiliul, hotărând în temeiul articolului 113 din TFUE, introduce modificări la sistemul general de impozitare a produselor energetice cu care autorizarea acordată în temeiul articolului 1 din prezenta decizie nu ar fi compatibilă, prezenta decizie expiră la data la care devin aplicabile normele din respectivul sistem modificat.
Articolul 3
Prezenta decizie se adresează Regatului Unit al Marii Britanii și Irlandei de Nord.
Adoptată la Bruxelles, 2 martie 2015.

Labels: 2
14
18